Statslig it-overvågning skal kunne tiltvinge sig adgang
KORT NYT9. JAN 2019 7.28
Regeringens cybersikkerheds-udspil omfatter også en mulighed for, at både private firmaer og myndigheder skal kunne tvinges til at lade Center for Cybersikkerhed under Forsvarets Efterretningstjeneste indsætte overvågningsudstyr og sikkerhedssoftware helt inde i deres mest følsomme it-systemer, skriver Politiken.
Det er ifølge bemærkningerne til lovforslaget nødvendigt, fordi industrien og de offentlige myndigheder ikke har været interesserede i at bruge det nuværende frivillige overvågningstilbud, der koster 300.000-400.000 kr. om året.
Et påbud fra ministeren om at tilslutte sig netsikkerhedstjenesten vil ifølge lovforslaget ikke kunne prøves i retssystemet. Flere organisationer, herunder Dansk Industri, Dansk IT og Rådet for Digital Sikkerhed, udtrykker ifølge Politiken bekymring over dels muligheden for statslig tvang, dels manglende definition af hvem lovforslaget omfatter, og dels manglende afgrænsning af efterretningstjenestens adgang til informationer.